Bakken forfalt under 2. verdenskrig, blant annet fordi deler av tribunene og trappene ble tatt som brensel. Den ble satt i stand igjen da krigen var slutt, og under kretsmesterskapet i 1950 satte Arne Ellingsen bakkerekord med 58,5 meter. Det siste rennet i Konnerudkollen var et landsrenn (nasjonalt renn) som ble arrangert i 1951. Året etter knakk stillaset i bakken sammen på grunn av snøen. I første halvdel av 1960-årene ønsket Strømsgodset å bygge en ny hoppbakke på stedet, men det ble aldri noe av planene.